KOMISSION KERTOMUS EUROOPAN PARLAMENTILLE komission 31. vuosikertomus Euroopan parlamentille polkumyynnin ja tukien vastaisista EU:n toimista ja suojatoimenpiteistä (2012) /* COM/2013/0890 final */





KOMISSION KERTOMUS EUROOPAN PARLAMENTILLE komission 31. vuosikertomus Euroopan parlamentille polkumyynnin ja tukien vastaisista EU:n toimista ja suojatoimenpiteistä (2012) Johdanto Tämä vuoden 2012 kertomus annetaan Euroopan parlamentille sen polkumyynnin vastaisista Euroopan unionin toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta. Tässä lyhyessä kertomuksessa esitetään yleiskatsaus vuoden 2012 merkittävimpiin tapahtumiin, ja sitä täydentää edellisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus noudattelee valmisteluasiakirjan yleistä rakennetta ja kaikkia otsikkoja, jotta kattavampia tietoja on helpompi etsiä. Käsillä oleva kertomus ja koko valmisteluasiakirja ovat saatavilla osoitteessa http://ec.europa.eu/trade/issues/respectrules/anti_dumping/legis/index_en.htm. 1. Yleiskatsaus lainsäädäntöön Polkumyyntiä, tukia ja suojatoimenpiteitä koskevat tutkimukset tehdään neuvoston perusasetusten mukaisesti. Valmisteluasiakirjassa esitetään katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jäljempänä nimitystä ’perusasetus’ tai ’perusasetukset’. Polkumyynnin vastaiseen perusasetukseen tehtiin vuonna 2012 kaksi muutosta. Unionin tuomioistuimen asiassa Brosmann Footwear antaman tuomion[1] perusteella katsottiin asianmukaiseksi kodifioida käytäntö, jonka mukaan markkinatalouskohtelua koskevien pyyntöjen tutkiminen rajoitetaan yrityksiin, jotka kuuluvat otokseen. Lisäksi oli tarpeen muuttaa oikeudellisia edellytyksiä, joiden mukaisesti muussa kuin markkinatalousmaassa toimivat vientiä harjoittavat tuottajat saavat yksilöllisen polkumyyntimarginaalin. Näin noudatetaan WTO:n päätöstä riitojenratkaisutapauksessa[2], joka koski Kiinan tasavallasta peräisin olevia kiinnittimiä. 2. Peruskäsitteet Valmisteluasiakirjan 2 jaksossa esitellään kaupan suojakeinoja koskevissa tutkimuksissa käytettävää terminologiaa ja menettelyjä. 3. Kaupan suojakeinojen nykyaikaistaminen Lokakuussa 2011 käynnistettiin kaupan suojakeinojen nykyaikaistamista koskeva aloite. Kuluneen vuosikymmenen aikana maailmanlaajuinen kaupankäyntiympäristö on muuttunut huomattavasti, mutta kaupan suojakeinoja koskevat EU:n säännöt ovat pysyneet olennaisilta osiltaan ennallaan siitä lähtien, kun Uruguayn kierros saatiin päätökseen lähes 15 vuotta sitten. Näin ollen kaupan suojakeinoja todettiin olevan tarpeen mukauttaa vastaamaan nykyisiä tarpeita. Käynnissä olevan nykyaikaistamishankkeen tavoitteena on parantaa EU:n nykyistä kaupan suojakeinojen järjestelmää kaikkia sidosryhmiä hyödyttävällä tavalla. Keskiössä on käytännön ratkaisujen löytäminen todellisiin ongelmiin, joita unionin tuottajat, tuojat, tavarakauppaa harjoittavat yritykset ym. kohtaavat välineitä käyttäessään. Pyrkimyksenä on tehostaa järjestelmää ja tehdä toimenpiteistä vaikuttavampia muuttamatta kuitenkaan taustalla olevia periaatteita tai järjestelmän tasapainoa. Vuoden 2012 aikana edettiin merkittävästi kohti tätä tavoitetta. Sidosryhmien näkemyksiä koottiin huhtikuusta heinäkuuhun 2012 jatkuneen julkisen kuulemisen välityksellä. Toukokuussa 2012 järjestettiin korkean tason konferenssi, jossa jaettiin tietoa sidosryhmille ja kuultiin niiden huolenaiheita. Lisäksi toteutettiin EU:n lainsäädännön laadinnan edellyttämä vaikutusten arviointi, joka esitettiin komission sisäiselle korkean tason vaikutustenarviointilautakunnalle joulukuussa 2012. Komissio antoi tähän pohjautuvan lainsäädäntöehdotuksen ja tiedonannon huhtikuussa 2013. Lisäksi esitettiin luonnokset neljää aihealuetta koskeviksi suuntaviivoiksi. Lainsäädäntöehdotus toimitettiin neuvostolle ja parlamentille, joissa sitä käsitellään tavallisessa lainsäätämisjärjestyksessä. Suuntaviivaluonnoksista on järjestetty julkinen kuuleminen, ja kun saadut huomautukset on otettu asianmukaisesti huomioon, komissio hyväksyy lopulliset suuntaviivat ajallaan. Komissio pyrkii saamaan nykyaikaistamishankkeen päätökseen meneillään olevan toimikautensa puitteissa eli keväällä 2014 ja tekee rakentavaa yhteistyötä muiden toimielinten kanssa tämän tavoitteen saavuttamiseksi. 4. Maanlaajuinen markkinatalousasema Polkumyyntitutkimuksessa maata voidaan pitää täytenä markkinatalousmaana, jos se täyttää viisi kriteeriä, jotka on esitetty tämän kertomuksen liitteenä olevassa valmisteluasiakirjassa. Vuonna 2012 komission yksiköt jatkoivat kahden maanlaajuista markkinatalousasemaa koskevan pyynnön arviointia. Pyyntöjä oli esitetty yhteensä kuusi, ja ne oli saatu Kiinalta, Vietnamilta, Armenialta, Kazakstanilta, Mongolialta ja Valko-Venäjältä. Ainoastaan Mongolia ja Vietnam toimittivat vuoden aikana lisätietoja pyyntöjensä tueksi, ja niiden pyyntöjen käsittely etenee eri tahtiin. Muut neljä maata, Kiina, Armenia, Kazakstan ja Valko-Venäjä, eivät esittäneet merkityksellisiä tietoja, jotka olisivat mahdollistaneet niiden edistymisen analysoinnin jatkamisen. Valko-Venäjän tasavallan viranomaisten kanssa käytävät neuvottelut keskeytettiin jo vuonna 2010 maan poliittisen tilanteen vuoksi. Armenialle lähetettiin kesäkuussa 2010 lisäkysymyksiä, jotka koskivat kehitysaskeleita maan edistymisessä kohti markkinatalousasemaa. Vuoden 2012 loppuun mennessä Armenia ei kuitenkaan ollut edelleenkään toimittanut uutta tietoa komissiolle. Muut neljä hakijamaata jatkoivat markkinatalousasemaa koskevaa hakuprosessia ja ovat edenneet eri vaiheisiin markkinatalousasemaa koskevan viiden vaatimuksen täyttämisessä. Kiinan viranomaiset olivat ilmaisseet useassa yhteydessä periaatteellisen suostumuksensa järjestää uusi markkinatalousasemaa käsittelevän työryhmän kokous vuoden 2012 aikana, mutta kokous peruttiin. Komissio on edelleen halukas keskustelemaan Kiinan lisäedistymisestä kohti markkinatalousasemaa ja Kiinan viranomaisten toivotaan jatkavan sitoutumistaan hankkeeseen ja toimittavan tarvittavat tiedot markkinatalousasemaa koskevaa komission analyysia varten. EU:n ja Vietnamin välisen markkinatalousasemaa käsittelevän työryhmän kokous pidettiin Vietnamissa marraskuussa 2012. Siellä keskusteltiin luonnoksesta markkinatalousasemaa koskevaksi raportiksi, ja Vietnamin viranomaiset vastasivat moniin komission esittämiin kysymyksiin vielä ratkaisemattomista kysymyksistä, jotka liittyivät neljään vielä täyttämättä olevaan kriteeriin. Lopullinen markkinatalousasemaa koskeva raportti esitettäneen Vietnamin viranomaisille vuoden 2013 aikana. EU:n ja Mongolian välisen työryhmän kokoontumisessa Ulaanbaatarissa syyskuussa 2011 kerättyjä tietoja sekä joulukuussa 2012 saatuja lisätietoja analysoidaan edelleen, ja markkinatalousasemaa koskeva raportti valmistuu vuonna 2013. 5. Tiedotus- ja viestintätoimet / kahdenvälinen yhteydenpito 5.1. Pienet ja keskisuuret yritykset Kaupan suojakeinomenettelyjen monimutkaisuuden vuoksi on perustettu pk-yrityksille tarkoitettu kaupan suojakeinoihin keskittynyt yhteyspiste (Trade Defence Helpdesk). Se on suunnattu erityisesti pk-yrityksille niiden pienuuden ja hajanaisuuden vuoksi. Yhteyspisteen tehtävänä on käsitellä kaupan suojakeinoihin liittyviä sekä yleisiä että tapauskohtaisia kysymyksiä ja ongelmia erityisesti pk-yritysten kannalta. Osa kaupan suojakeinoja käsittelevästä verkkosivustosta on suunnattu pk-yrityksille, ja siellä ovat myös yhteyspisteen yhteystiedot. Vuonna 2012 yhteyspiste sai monia tietopyyntöjä, jotka kaikki käsiteltiin viipymättä. Pyynnöt liittyivät sekä menettelytapoihin että menettelyjen sisältöön. 5.2. Kahdenvälinen yhteydenpito/tiedotustoiminta – teollisuus ja kolmannet maat Tärkeän osan kaupan suojakeinoista vastaavien yksiköiden työstä muodostaa EU:n lainsäädännöstä ja kaupan suojakeinoja koskevasta toiminnasta tiedottaminen. Komissio järjesti vuonna 2012 kolmansien maiden virkamiehille tarkoitetun kaupan suojakeinoja koskevan seminaarin. Lisäksi vuoden aikana joidenkin kolmansien maiden – kuten Kiinan, Korean, Marokon ja Malesian – kanssa oli jonkin verran kahdenvälistä yhteydenpitoa, joka koski erilaisia kaupan suojakeinoihin liittyviä aiheita. Lisäksi vuonna 2012 järjestettiin useita kokouksia keskeisten sidosryhmien järjestöjen ja yritysten kanssa, muun muassa Business Europen ja Eurocommercen kanssa. Tähän kuului Business Europelle marraskuussa 2012 järjestetty koko päivän seminaari. 6. Kuulemismenettelystä vastaava neuvonantaja Kauppapolitiikan pääosaston yhteydessä toimiva kuulemismenettelystä vastaava neuvonantaja aloitti toimintansa vuonna 2007, ja hänen tehtävänsä ja toimivaltuutensa määriteltiin virallisesti helmikuussa 2012 Euroopan komission puheenjohtajan päätöksellä. Neuvonantaja on vuodesta 2012 kuulunut hallinnollisesti kauppapolitiikasta vastaavan komissaarin alaisuuteen, mikä lujittaa toimen riippumattomuutta. Toimivaltuuksissa vahvistetaan myös yksityiskohtaiset säännöt, jotka koskevat neuvonantajan pitämiä kuulemisia kaikissa kauppaan liittyvissä menettelyissä niiden vireillepanosta aina lopullisten päätelmien ilmoittamiseen ja lopullisten toimenpiteiden toteuttamiseen saakka. Lisäksi toimivaltuuksissa annetaan kuulemismenettelystä vastaavalle neuvonantajalle päätöksentekovalta asiakirjoihin tutustumista koskevissa kiistoissa sekä komission hallussa olevien tietojen luottamuksellisuutta ja määräaikojen pidentämistä koskevissa kysymyksissä. Kuulemismenettelystä vastaavalla neuvonantajalla on valtuudet tuoda kauppapolitiikasta vastaavan komission jäsenen ja kauppapolitiikan pääosaston pääjohtajan tietoon ongelmakysymyksiä tietyn kauppaa koskevan tutkimuksen toteutuksesta tai sisällöstä. Kuulemismenettelystä vastaavalle neuvonantajalle tehtyjen pyyntöjen määrä on ollut kasvusuunnassa siitä lähtien, kun tehtävä vuonna 2007 perustettiin. Vuonna 2012 nousu oli jyrkkä, yli 50 prosenttia vuoteen 2011 verrattuna. Raportointijaksolla kuulemismenettelyistä vastaava neuvonantaja sai 132 pyyntöä (81 vuonna 2011), joista 128 liittyi kaupan suojakeinoihin ja koski 41:tä kaupan suojakeinomenettelyä. Myös kuulemisten määrä nousi merkittävästi, 50 prosenttia, verrattuna vuoteen 2011: kuulemisia järjestettiin 39 (26 vuonna 2011), ja niistä 12 oli monen osapuolen kuulemisia, joissa yhteensä 43 asianomaista osapuolta, joiden edut ovat samanlaisia, oli yhdistetty yhteiseen kuulemiseen. Toimenpiteitä pyysivät kolmansissa maissa toimivat vientiä harjoittavat tuottajat, unionin tuotannonala, käyttäjät ja tuojat sekä kolmansien maiden hallitukset. Neuvonantaja toteutti toimenpiteitä tutkimuksen kaikissa vaiheissa ja esitti komission yksiköille lukuisia suosituksia, joiden tavoitteena oli lujittaa puolustautumisoikeuksien toteutumista. Keskeiset kysymykset, joiden parissa neuvonantaja on vuonna 2012 työskennellyt, voidaan jakaa kolmeen ryhmään: i) tietojen ilmoittamisen sisältö ja laatu, ii) asiakirjojen saatavuus ja ei-luottamuksellisten asiakirjojen laatu ja iii) määrittämisiä, tuloksia ja päätelmiä koskevat erimielisyydet. 7. Yleiskatsaus polkumyyntiä, tukia ja suojatoimenpiteitä koskeviin tutkimuksiin ja toimenpiteisiin 7.1. Yleistä Vuoden 2012 lopussa EU:ssa oli voimassa 102 polkumyyntitoimenpidettä ja 10 tukien vastaista toimenpidettä. Polkumyynnin ja tukien vastaiset toimenpiteet vuonna 2012 koskivat 0,17:ää prosenttia EU:n kokonaistuonnista. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden yhteyteen on merkitty viitteet valmisteluasiakirjan liitteisiin. 7.2. Uudet tutkimukset (ks. liitteet A–E ja N) Vuonna 2012 pantiin vireille 19 uutta tutkimusta. Väliaikaiset tullit otettiin käyttöön yhdeksässä menettelyssä. Lopullisia tulleja päädyttiin asettamaan kolmessa tapauksessa. Ilman toimenpiteiden käyttöönottoa päätettiin yhdeksän tutkimusta. 7.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Vuosina 2008–2012 niiden osuus kaikista vireille pannuista tutkimuksista oli 60 prosenttia. Tilastotiedot vuosilta 2008–2012 esitetään valmisteluasiakirjan taulukossa 2. 7.3.1. Toimenpiteiden voimassaolon päättymistä koskevat tarkastelut (ks. liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöönoton jälkeen, ellei toimenpiteiden voimassaolon päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2012 yhteensä 13 toimenpiteen voimassaolo päättyi automaattisesti niiden viiden vuoden soveltamisajan päätyttyä. Lisäksi vuonna 2012 aloitettiin 14 toimenpiteiden voimassaolon päättymistä koskevaa tarkastelua. Yhdeksän tarkastelua päätettiin vahvistamalla tulli vielä viiden vuoden ajaksi. Neljä tarkastelua päätettiin toimenpiteiden lakkauttamiseen. 7.3.2. Välivaiheen tarkastelut (ks. liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2012 pantiin vireille yhteensä viisi välivaiheen tarkastelua. Kuusi välivaiheen tarkastelua päätettiin vahvistamalla tulli tai muuttamalla sitä. Viisi välivaiheen tarkastelua päätettiin toimenpiteiden lakkauttamiseen. 7.3.3. Muut välivaiheen tarkastelut (ks. liite H) Vuonna 2012 pantiin vireille neljä muuta tarkastelua, jotka eivät kuulu perusasetusten 11 artiklan 3 kohdan eivätkä 19 artiklan soveltamisalaan, ja kolme tällaista tarkastelua saatiin päätökseen. 7.3.4. Uuden viejän tarkastelut (ks. liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2012 aloitettiin yksi uuden viejän tarkastelu ja saatiin päätökseen kaksi tällaista tarkastelua. 7.3.5. Absorptiotutkimukset (ks. liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus”. Sillä selvitetään, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon polkumyyntimarginaalit voidaan laskea uudelleen ja tullia korottaa. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2012 ei pantu vireille eikä päätetty yhtään absorptiotutkimusta. 7.3.6. Kiertämistä koskevat tutkimukset (ks. liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2012 pantiin vireille 13 tällaista tutkimusta. Päätökseen saatiin kaksi kiertämistä koskevaa tutkimusta, joissa toimenpiteitä laajennettiin, ja yksi tutkimus päätettiin ilman toimenpiteen laajentamista. 7.4. Suojatoimenpidetutkimukset (ks. liite L) Vuonna 2012 ei ollut suojatoimenpiteisiin liittyvää toimintaa. 8. Polkumyynnin ja tukien vastaisten toimenpiteiden soveltaminen 8.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen; 2) kauppavirtojen ja markkinoiden muutosten seuraamiseen; 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa. 8.2. Sitoumusten valvonta (ks. liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2012 alussa sitoumuksia oli voimassa 18. Vuoden 2012 aikana sitoumukset muuttuivat seuraavasti: yhden yrityksen sitoumusten voimassaolo lakkasi toimenpiteiden voimassaolon päättymisen tai kumoamisen johdosta. Kahden yrityksen sitoumukset peruttiin, koska niiden valvonnasta olisi tullut mahdotonta. Vuoden 2012 lopussa voimassa oli näin ollen yhteensä 15 sitoumusta. 9. Palautukset Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali on poistettu tai sitä on alennettu voimassa olevaa tullia alemmalle tasolle. Vuonna 2012 jätettiin 26 uutta palautushakemusta. Vuoden 2012 lopussa oli käynnissä 10 palautusta koskevaa tutkimusta, jotka kattoivat 35 pyyntöä. Vuonna 2012 komission päätöksiä hyväksyttiin 26 kappaletta: niistä 12:ssa myönnettiin osittainen palautus ja 14:ssä palautuspyyntö hylättiin. Kahdeksan pyyntöä peruutettiin. 10. Muutoksenhaku: unionin tuomioistuimen ja unionin yleisen tuomioistuimen tuomiot (ks. liite S) Unionin yleinen tuomioistuin antoi vuonna 2012 yhteensä 13 tuomiota, jotka liittyivät polkumyynnin tai tukien vastaisiin menettelyihin. Unionin tuomioistuin puolestaan antoi vuonna 2012 yhteensä yhdeksän tuomiota, jotka liittyivät polkumyyntikysymyksiin. Tuomioista kuusi koski asioita, joissa oli haettu muutosta unionin yleisen tuomioistuimen antamaan tuomioon. Lisäksi unionin tuomioistuin antoi kolme tuomiota vastauksena ennakkoratkaisupyyntöihin. Vuonna 2012 pantiin vireille 23 uutta asiaa, 17 unionin yleisessä tuomioistuimessa ja kuusi unionin tuomioistuimessa. Valmisteluasiakirjan liitteessä S esitetään luettelo vuoden 2012 lopussa unionin yleisessä tuomioistuimessa tai unionin tuomioistuimessa edelleen vireillä olleista polkumyyntiin tai tukiin liittyvistä tapauksista. 11. Toiminta Maailman kauppajärjestössä (WTO) 11.1. Polkumyyntiä, tukia ja suojatoimenpiteitä koskevien riitojen ratkaiseminen Maailman kauppajärjestössä (WTO) WTO:lla on käytössään järjestelmällinen menettely WTO-sopimusten soveltamista koskevien riitojen ratkaisemiseksi jäsenten välillä. Indonesia pyysi heinäkuussa 2012 WTO-neuvotteluja EU:n kanssa EU:n käyttöön ottamista, teollisten rasva-alkoholien tuontia koskevista polkumyynnin vastaisista toimenpiteistä ja tietyistä näiden toimenpiteiden taustalla olevan tutkimuksen näkökohdista. 11.2. Muut WTO-toimet Säännöistä neuvotteleva ryhmä piti virallisen kokouksen 29. helmikuuta 2012. Kokouksen ainoana tarkoituksena oli vahvistaa suurlähettiläs Wayne McCookin (Jamaika) nimittäminen ryhmän puheenjohtajaksi. Tekninen ryhmä, joka on neuvottelevan ryhmän alaryhmä, kokoontui kahdesti (helmikuussa ja huhtikuussa 2012). Lisäksi komission yksiköt osallistuivat polkumyyntikomitean, tuki- ja tasoitustullikomitean sekä suojalausekekomitean tavanomaiseen työhön. Komiteat kokoontuivat kahdesti sääntömääräisiin kokouksiin tarkastelemaan ilmoituksia ja käsittelemään erityisen merkittäviä asioita. Lisäksi polkumyynnin vastaisia toimenpiteitä käsittelevä epävirallinen tekninen ryhmä kokoontui vuoden 2012 aikana useaan otteeseen. Päätelmät Vireille pantujen tapausten sekä käyttöön otettujen väliaikaisten ja lopullisten toimenpiteiden määrä väheni vuonna 2012 edelliseen vuoteen verrattuna. Myös ilman toimenpiteiden käyttöönottoa päätettyjen tutkimusten määrä supistui hieman. Tarkastelut ovat edelleenkin huomattava osa yksiköiden tekemästä työstä, sillä vireille pantujen tarkastelujen lukumäärä nousi yli puolella vuoden 2011 lukuihin verrattuna. Loppuun saatettujen tarkastelujen määrä väheni kolmanneksella vuodesta 2011. Vuonna 2012 voimassa olleet kaupan suojatoimenpiteet vaikuttivat 0,17 prosenttiin EU:n kokonaistuonnista. [1]Asia C-249/10 P, Brosmann Footwear (HK) ym. v. neuvosto, tuomio 2.2.2012. [2] WTO, Report of the Appellate Body, AB-2011-2, WT/DS397/AB/R, 15. heinäkuuta 2011. WTO, Report of the Panel, WT/DS397/R, 3. joulukuuta 2010.